text: 
  " Sikke noget at genere en mand, der skaffer de unge i arbejde ! "
   vrissede en ældre dame og slog med en stok på fotostaten.
  
  " Bor du hjemme? " spurgte journalisten.
  
  Liv nikkede og prøvede at løsrive sig.
  
  " Vi har klare beviser på, at den mand fyrer unge, når de fylder 
  18 år. "
  
  De unge uddelte pjecer og underskrifter fra tidligere ansatte, der 
  enslydende fortalte om Petersens særlige ansættelsesvilkår. Diskussionen 
  blussede op igen, og Liv benyttede lejligheden til at smutte ind i 
  butikken.
  
  " Godt klaret Liv, " råbte Julie efter hende.
  
  " Nu kommer du i Ekstrabladet. Måske får du et tilbud fra Copenhagen
   Models, " fnisede Marianne og så lidt misundelig ud.
  
  Hun var allerede i gang med at hælde dej ud over pladen og glemte 
  helt at fortælle Liv, at Peter havde inviteret dem en tur i Tivoli.
  
  " Så du hans fede båd? " Hun trykkede vaffeljernet sammen med en 
  bevægelse, der fik den overskydende dej til at sprøjte ud over de 
  rødternede forklæder.
  
  
  
  